SET เปิดพุ่ง 16 จุดตามตปท. รับตัวเลขศก. “สหรัฐ-จีน” แกร่ง-แนะจับตาผลประชุมครม.วันนี้
SET เปิดพุ่ง 16 จุดตามตปท. รับตัวเลขศก. “สหรัฐ-จีน” แกร่ง-แนะจับตาผลประชุมครม.วันนี้
30 มิ.ย. 2563

ดัชนีตลาดหุ้นไทย ณ เวลา 10.00 น. อยู่ที่ 1,345.31 จุด บวก 15.55 จุด หรือ 1.17% สูงสุดที่ 1,345.47 จุด ต่ำสุดที่ 1,343.15 จุด มูลค่าการซื้อขาย 2.66 พันล้านบาท
ด้านบล.ฟินันเซีย ไซรัส ประเมินแนวโน้มตลาดวันนี้ คาดว่า SET Index จะแกว่งตัวในกรอบ 1,310-1,345 จุดในระยะนี้ โดยนักลงทุนจับตาดูการระบาดของ COVID-19 ระลอกที่ 2 ควบคู่ไปกับการฟื้นตัวของเศรษฐกิจจากตัวเลขของแต่ละประเทศ ล่าสุดจีนประกาศ PMI เดือน มิ.ย. ออกมาดีกว่าคาด
ส่วนคืนนี้ประธาน FED และรมว.คลังของสหรัฐฯจะมีการชี้แจงต่อคณะกรรมาธิการการเงินสภาผู้แทนฯซึ่งคาดว่าจะเห็นสัญญาณเพิ่มเติมทั้งมุมมองต่อเศรษฐกิจและมาตรการกระตุ้น ขณะที่ฝั่งบ้านเราศบค.เริ่มผ่อนปรนระยะที่ 5 ซึ่งจะเริ่มเปิดให้ชาวต่างชาติเดินทางเข้ามาในประเทศในกรณีจะเป็นส่วน Travel Bubble ยังไม่มีข้อสรุป
ขณะที่การประชุมครม.วันนี้จับตามาตรการกระตุ้นท่องเที่ยวในประเทศ “เที่ยวปันสุข” ซึ่งคาดว่าเลื่อนเปิดลงทะเบียนเป็น 15 ก.ค. ยังมองจังหวะปรับฐานของตลาดในการทยอยสะสมหุ้นพื้นฐานที่บริเวณ 1,300 จุดและ 1,260 จุด ตามลำดับ เทียบเท่า 2564PER ราว 15-15.5 เท่า โดยยังคงเน้นกลุ่ม Domestic และ Defensive Play เป็นหลัก ได้แก่ อาหารและเครื่องดื่ม การแพทย์ โรงไฟฟ้า สื่อสารฯ รับเหมาฯ
กลยุทธ์ : พอร์ตหลักเน้นลงทุนหุ้น Domestic และ Defensive Play และทยอยสะสมหุ้นพื้นฐานในช่วงตลาดปรับฐาน
หุ้นเด่นเดือน มิ.ย. :  ADVANC, BDMS, CPF, STEC, TVO